
    «Strategien til de europeiske statene er å forstumme oss, så de kan fortsette å la mennesker dø, eller drepe mennesker, mennesker som bare ser etter en bedre framtid. Vi vil ikke tie.»


    Helena Maleno Garzón, menneskerettsforsvarer1

  


  
    Innledning: Kampen mot hjelperne


    Det har vært intense år i europeisk asylpolitikk, spesielt fra den såkalte flyktningkrisen i 2015 til den pågående masseflukten fra Ukraina. I hele denne perioden har tusenvis av engasjerte mennesker på tvers av kontinentet viet mye av livet sitt til å kjempe flyktningenes sak. Noen har reist ned til de greske øyene for å hjelpe. Noen har reddet mennesker i fare for drukningsdød i Middelhavet. Noen har delt ut tepper og mat i havnebyen Calais i Frankrike. Noen har huset eller transportert flyktninger til trygghet i Danmark og Polen. Noen har satt mennesker til arbeid i Norge uten myndighetenes tillatelse. Og mange av dem har opplevd å bli trakassert og straffeforfulgt for sitt engasjement. De har, på tynt grunnlag, blitt tiltalt for alt fra menneskesmugling til spionasje, blitt truet, svartelistet, svertet, overvåket og behandlet som fiender av hjemlandets myndigheter.


    Denne boka handler om mennesker og miljøer som engasjerer seg for flyktningers rettigheter, trygghet og velferd på tvers av Europa i en tid preget av innstramninger og fiende­bilder, der europeiske stater daglig bryter menneskerettig­hetene i møte med noen av verdens mest sårbare grupper. Desto viktigere er det å vise fram medmenneskeligheten, engasjementet og solidariteten som står i opposisjon til den harde behandlingen mennesker på flukt i økende grad møtes med. Håpet mitt er at boka skal være både en kilde til inspirasjon og engasjement og til innsikt i en av de store verdikampene i vår tid, slik den ser ut fra bakken.


    Samtidig vil jeg vise fram den motstanden aktivister og hjelpearbeidere ofte møter i sitt arbeid fra myndighetene i ulike land. Det kan handle om en kamp for retten til å gjøre noe så enkelt som å gi litt mat til et menneske i nød. I dag er det ofte vanskelig å være en solidaritetsarbeider uten å risikere å bli behandlet som en solidaritetsforbryter.


    Mange som overhodet ikke har en intensjon om å opptre kriminelt, og som heller ikke begår handlinger som i alminnelig forstand vil regnes som «kriminelle», arbeider likevel i risikosonen for slike anklager. Når er det ellers regnet som kriminelt å gi noen en kanelbolle eller en kopp te, eller for den saks skyld å redde et liv? Mer enn det: Solidaritet blir ikke bare behandlet som kriminalitet, men som organisert kriminalitet. I Italia har antimafiapolitiet vært involvert i etterforskning av ideelle, humanitære organisasjoner, og myndighetene har gått så langt som til telefonavlytting av journalister og av advokater som representerer hjelpere.


    Noe av det mest omtalte er straffeforfølgelsen av organisasjoner som redder liv i Middelhavet. Dette er bare det mest ekstreme eksempelet på at myndigheter i Europa setter inn omfattende strafferettslige og administrative reaksjoner mot og begrensninger på de som vil hjelpe. Mindre kjent er de polske frivillige som risikerer straffeforfølgelse for å gi rent drikkevann og andre nødvendigheter til flyktninger og migranter som er fanget i det smale ingenmannslandet mellom grensegjerdene som skiller Polen fra Belarus, eller den kontinuerlige trakasseringen av humanitære hjelpere i Calais som deler ut telt og pledd i kulda, i stadig konkurranse med politiet som beslaglegger dem. Da en kollega og jeg i 2020 besøkte den greske flyktningleiren Moria på Lesvos, fikk jeg vite at helsearbeiderne risikerte problemer med politiet bare fordi de hadde snakket med oss inne i leiren. Mens de fleste hjelpere i andre land som har fått formelle anklager mot seg, til sist har blitt frikjent, har flere i Norge blitt dømt. Spesielt dommen mot tidligere biskop Gunnar Stålsett for at han hadde latt en kvinne uten oppholdstillatelse jobbe for seg noen timer hver uke, vakte internasjonal oppsikt. Slik har også Norge bidratt til å legitimere de senere årenes europeiske skifte i retning av ubarmhjertighet og kriminalisering av solidaritet.


    Et viktig vannskille var 2015. Straffeforfølgelse av hjelpere forekom før det også, men det er først etter den såkalte flyktningkrisen det året at tiltak for å begrense aktiviteten til både humanitære hjelpere og menneskerettsforsvarere har blitt en sentral og langt på vei systematisk del av europeisk asylpolitikk. Konsekvensen er at menneskerettsforsvarere, advokater, frivillige og organisasjoner som tidligere gjerne var en verdsatt del av mottaksapparatet, i dag ofte blir møtt med fiendtlighet og aggresjon fra myndighetene i ulike land. Til og med store, etablerte organisasjoner som Leger Uten Grenser og Redd Barna har møtt sterke motreaksjoner, inkludert rettsforfølgelse, eksempelvis mot mannskap på Redd Barnas tidligere båt Vos Hestia og Leger Uten Grensers båt Vos Prudence i Middelhavet.2


    Belastningene som følger med spesielt de strafferettslige anklagene, kan være betydelige. Selv om det i de fleste tilfellene ender med at de humanitære hjelperne blir frikjent eller at sakene aldri kommer til dom, kan rettsprosessene være ødeleggende. Det kan ta flere år før anklagene blir behandlet i en rettssak, med store personlige konsekvenser for den enkelte. Samtidig lykkes myndighetene med å sende et tydelig signal til andre som kan tenke seg å hjelpe, om at det i så fall er på egen risiko. Konsekvensen er en avskrekkende effekt, hvor flere blir engstelige for å engasjere seg, og hvor de som gjør det, ofte ser seg nødt til å begrense hva de faktisk tør å gjøre.


    Straffeforfølgelsen har rammet helsepersonell, journalister, prester, båtkapteiner, hjelpearbeidere, livreddere, menneskerettsforkjempere og andre aktivister. Den har rammet drøssevis med mennesker hvor det overhodet ikke har vært noe grunnlag for mistanke om noe annet enn humanitære motiver. I sin rapport Europe: Punishing compassion: Solidarity on trial in Fortress Europe fra mars 2020 definerer Amnesty International «kriminalisering av solidaritet» som «misbruk av strafferettslige, sivile eller administrative lover for å gå etter og trakassere menneskerettighetsforsvarere som jobber for rettighetene til migranter, asylsøkere og flyktninger. Dette inkluderer menneskerettighetsforsvarere som selv er migranter, asylsøkere og flyktninger.»3


    Den europeiske paraplyorganisasjonen for organisasjoner som jobber for rettighetene til udokumenterte migranter, PICUM, skriver: «Det vi i økende grad ser, er at alle handlinger rundt migrasjonsreisen kan kriminaliseres: fra å styre en båt som driver, til å redde mennesker til sjøs, til å tilby essensielle tjenester, informasjon, et tak, assistanse under asylprosedyren, til å fordømme menneskerettighetsbrudd ved grenser, til å hjelpe mennesker i returprosedyrer.» Som PICUM oppsummerer: «I kjernen av disse trendene er kriminaliseringen av selve migrasjonen – både i språket og narrativet og i det juridiske rammeverket til flere EU-medlemsland.»4


    I tillegg til den statlige trakasseringen kommer trusselen som lokale høyreekstreme grupper kan utgjøre. Den norske fotografen Knut Bry er blant dem som har blitt angrepet av høyreekstremister på Lesvos. Dette skjedde to år før han ble arrestert av gresk politi anklagd for spionasje. De beskyttet ham ikke mot høyreekstremistene, men de satte ham på glattcelle. At dette kan være et svært ugjestmildt miljø å være humanitær hjelper i, er å si det mildt.


    Samtidig er det ikke slik at det bare er hjelperne som møter fiendtlige reaksjoner. Det gjelder i høyeste grad også flyktningene og migrantene selv. Det kan nærmest etableres som en regel: Når hjelperne rammes, rammes menneskene de forsøker å hjelpe, enda hardere. Hvis hjelpere blir truet med formelle straffereaksjoner eller trukket gjennom lange rettssaker, vil migranter og flyktninger i større grad oppleve å bli dømt, også til lange fengselsstraffer. Hvis hjelpere opp­lever intimidering og trakassering, vil migranter og flyktninger gjerne oppleve vold. Kriminaliseringen av hjelpearbeid har skjedd parallelt med en økende brutalitet mot flyktninger og migranter langs Europas yttergrenser. Realiteten er at de statene som straffeforfølger hjelpearbeidere, gjerne selv er skyldige i alvorlige og omfattende lovovertredelser i møte med flyktninger og migranter.5 I dag kan man følge et kart over Schengens yttergrense med fingeren og i land etter land konstatere et dramatisk nivå av brutalitet overfor menneskene som kommer hit. Det er snakk om omfattende menneske­rettsbrudd. I sentrum står tusener på tusener av ulovlige avvisninger ved grensen – såkalte pushbacks – gjennomført med mer eller mindre systematisk bruk av vold på et rystende nivå. Pushbacks innebærer at flyktninger presses tilbake fra en landegrense uten at deres asylsøknad vurderes, i strid med internasjonal rett.


    Det er dessverre liten tvil om at den nye EU-­pakten om migrasjon vil gjøre EUs – og dermed også Norges – grense­politikk enda noen hakk mer brutal. Etter tre års forhandlinger ble pakten vedtatt i april 2024.6 En rekke organisasjoner som jobber med asylsøkere og menneskerettigheter, har uttrykt stor bekymring for en forverring av rettstilstanden for mennesker på flukt. Amnesty International uttaler: «Det er klarere enn noen gang at denne EU-pakten om migrasjon og asyl vil sette europeisk asyllovgivning tilbake i flere tiår framover, føre til større lidelse og sette flere mennesker i fare for brudd på menneskerettighetene på hvert trinn av sin reise.»7 Dette skyldes blant annet at pakten åpner for mer «outsourcing» av ansvaret for asylsøkere til land utenfor EU, økt mulighet for varetektsfengsling av asylsøkere, også av familier med barn, mer kriminalisering av asylsøkere, mer overvåkning og økt bruk av hurtigspor for behandling av asylsøknader ved grensene. Blant annet er det vedtatt at asylsøkerne ikke vil kunne bevege seg inn i EUs territorium før asylstatusen deres er avklart, noe som vil kunne bidra til en potensielt betydelig økning i bruken av varetektsfengsling. I tillegg vil EU-landene ha mulighet til å gå enda hardere til verks når de opplever en økning i antallet asylsøkere. PICUM omtaler pakten dessuten som «en dødelig ny epoke av overvåkning», på grunn av planene for en omfattende økning i bruk av moderne overvåkningsteknologi.8 Hvert EU-land er forventet å lage en plan for gjennomføring i løpet av 2024.


    Det er heller ingen tvil om at masseflukten fra Ukraina har møtt helt andre reaksjoner fra europeiske myndigheter enn hva vi ofte har sett overfor flyktninger fra ikke-­europeiske land. Samtidig som de ukrainske flyktningene møtes med den solidariteten som flyktninger generelt bør kunne forvente, møtes andre mennesker på flukt med den samme hardheten – om ikke hardere – enn tidligere. Det gjelder ikke minst mange flyktninger fra Syria og Afghani­stan. Selv etter Talibans maktovertagelse i 2022 har af­gha­nere forblitt en gruppe som ofte havner langt nede i det europeiske flyktningehierarkiet over de verdige og de uverdige. Ukrainerne fortjener all den solidariteten de får, og mer til, i etterkant av Russlands groteske angrepskrig. En solidaritet som sorterer folk etter hudfarge eller tro, slik det spesielt tydelig er tilfelle i land som Polen og Ungarn, for­tjener imidlertid ikke navnet.


    Norge er kanskje en ytterkant av Europa, men vi er en del av Europa like fullt. Schengen-samarbeidet, hvor Norge inngår, innebærer at man generelt kan reise fritt innenfor området som utgjøres av EU- og EØS-landene, uten krav om pass eller visum. Det innebærer samtidig at Schengen-­områdets yttergrenser i dag på viktige måter er Norges yttergrenser, både juridisk og praktisk. Brutaliseringen av Schengens yttergrenser, og den omfattende og systematiske kriminaliseringen av hjelpere, er dermed også brutaliseringen av våre yttergrenser.


    I denne boka fortelles hjelpernes historier. Jeg har først og fremst samlet historiene på reiser til utvalgte land i perio­den fra høsten 2023 til sommeren 2024, men også supplert materialet med digitale intervjuer. Myndighetene er i denne boka primært representert ved sine handlinger. Det har vært et viktig hensyn for meg at informantene skal føle seg trygge. Selv om de fleste står fram med fullt navn, har det vært viktig for flere å veie sine ord grundig og finne eksakte formuleringer som de opplever at det er trygt å bruke. I noen land har informanter forutsatt at skriftlig kommunikasjon går via sikre, krypterte kanaler. Det kan virke overdrevet, men realiteten er at det i flere land har vært gjennomført ganske drastiske overvåkningstiltak rettet mot hjelpere. Gitt at bakgrunnen for boka nettopp er at myndighetene forfølger solidaritetsarbeidere, har jeg ikke villet sette opp avtaler med representanter for myndighetene, og heller ikke foreta meg noe som ville bringe oppmerksomheten mot informantene mer enn det som kan være konsekvensen av å bli omtalt i bokform.


    Det finnes utallige saker med kriminalisering av solidaritetsarbeidere i Europa. I denne boka gir jeg noen illustrerende eksempler, både ved å løfte fram noen av de mest omtalte sakene og ved å snakke med hjelpere og aktivister som lever med den daglige trakasseringen som sjelden når mediene. Det har vært en glede og et privilegium å møte mange av dem. På tross av den kraftige motstanden er det mange som fortsetter å kjempe for idealer om fellesskap og solidaritet. Stilt overfor økende fiendtlighet fra nasjonale og lokale myndigheter blir deres rolle som forsvarere av grunnleggende menneskerettigheter desto viktigere.

